Al Gore

Albert Arnold Gore (sündinud 31. märtsil 1948) on USA poliitik, äritegelane ja keskkonnakaitsja. Aastatel 1993–2001 oli ta Bill Clintoni ametiajal 45. Ameerika Ühendriikide asepresident. 

Poliitik Albert Gore seeniori poeg Gore juunior töötas aastatel 1977–1985 Ameerika Ühendriikide Esindajatekojas, 1985–1993 Senatis, kus esindas Tennessee osariiki. 

Al Gore oli 2000. aasta USA presidendivalimistel Demokraatliku Partei presidendikandidaat. Gore'i ja George W. Bushi valimisvõitlus oli üsna vastuoluline, millest võitjana väljus viimane, hoolimata sellest, et Gore sai kokku rohkem hääli (543 895). Ta oli esimene demokraat pärast John Nance Garnerit, kes teenis asepresidendina kaks täisametiaega.

Gore oli Demokraatliku Partei kandidaat Ameerika Ühendriikide presidendiks 2000. aasta presidendivalimistel, kus ta kaotas valimiskogus vabariiklaste kandidaadile George W. Bushile tulemusega 266–271, hoolimata sellest, et võitis rahvahääletuse 543 895 häälega. Valimised lõppesid pärast seda, kui USA ülemkohus otsustas Bush vs. Gore'i kohtuasjas tulemusega 5–4, tühistades Florida ülemkohtu varasema otsuse, mis määras häälte ülelugemise ja mis oleks tõenäoliselt võimaldanud Gore'il Floridas napi eduseisu saavutada. Ta on üks viiest presidendikandidaadist USA ajaloos, kes on valimised kaotanud vaatamata rahvahääletuse võitmisele. 

Gore on olnud Ameerika televisioonikanali Current TV president ning on investeerimisfirma Generation Investment Management eesistuja, suurettevõtte Apple Inc. juhtkonna liige ja Kliimakaitse Liidu (Alliance for Climate Protection) eesistuja. 
Pärast asepresidendikandidaadi ametiaja lõppu 2001. aastal sai Gore'ist kirjanik ja keskkonnaaktivist ning tema töö kliimamuutuste aktivismi alal tõi talle 2007. aastal Nobeli rahuauhinna. Gore oli ja on endiselt mitme ettevõtte asutaja ja tegevjuht ning Google'i vanemnõunik. Ta on töötanud külalisprofessorina Middle Tennessee State Universitys, Columbia ülikoolis, Fiski ülikoolis ja California ülikoolis Los Angeleses. 

 Gore kui keskkonnakaitsja 
Gore peab ülemaailmselt loenguid globaalsest soojenemisest, mida ta kutsub "kliimakriisiks". Aastal 2006 mängis ta peaosa Oscariga pärjatud dokumentaalfilmis "Ebamugav tõde" ("An Inconvenient Truth"), kus peateemadeks on globaalne soojenemine ja keskkonna seisund ning sellega seotud probleemid. 

Al Gore'i juhtimisel annab tema organisatsioon Save Our Selves heategevuskontserti "Live Earth", millega soovib inimestele selgitada kliimamuutusprobleeme. 2007. aasta 7. juulil (07.07.07) kanti kontserti üle kogu maailmas. 2007. aasta juulis juhtis ta koos Cameron Diaziga televisioonis kliimateemalist saadet "60 Seconds to Save the Earth", et toetada inimeste püüdu lahendada kliimakriisi.

Tunnustus
2007. aastal pälvis Albert Arnold Gore koos organisatsiooniga Valitsustevaheline Kliimamuutuste Paneel Nobeli rahuauhinna. 
2008. aastal valiti ta Ameerika Filosoofiaseltsi liikmeks.
2024. aastal pälvis ta Presidendi Vabadusmedali.

Kategooria:Ameerika Ühendriikide asepresidendid
Kategooria:Ameerika Ühendriikide senaatorid
Kategooria:Harvardi ülikooli vilistlased
Kategooria:Nobeli rahuauhinna laureaadid
Kategooria:Keskkonnakaitsjad
Kategooria:Sündinud 1948